## Uredba o prijenosu odobrenja za istraživanje mineralnih sirovina i ugovora o koncesiji za eksploataciju mineralnih sirovina

### NN 126/2011 (9.11.2011.), Uredba o prijenosu odobrenja za istraživanje mineralnih sirovina i ugovora o koncesiji za eksploataciju mineralnih sirovina

VLADA REPUBLIKE HRVATSKE

2535

Na temelju članka 14. stavka 3. Zakona o rudarstvu (»Narodne novine«, br. 75/2009 i 49/2011), Vlada Republike Hrvatske je na sjednici održanoj 27. listopada 2011. godine donijela

UREDBU

O PRIJENOSU ODOBRENJA ZA ISTRAŽIVANJE MINERALNIH SIROVINA I UGOVORA O KONCESIJI ZA EKSPLOATACIJU MINERALNIH SIROVINA

I. OPĆE ODREDBE

Članak 1.

Ovom Uredbom propisuju se kriteriji i uvjeti za prijenos odobrenja za istraživanje mineralnih sirovina i ugovora o koncesiji za eksploataciju mineralnih sirovina.

II. PRIJENOS ODOBRENJA ZA ISTRAŽIVANJE MINERALNIH SIROVINA

Članak 2.

Odobrenje za istraživanje mineralnih sirovina može se prenijeti na drugu fizičku ili pravnu osobu uz suglasnost davatelja odobrenja.

Postupak za prijenos odobrenja za istraživanja mineralnih sirovina pokreće se:

– temeljem zahtjeva fizičkih ili pravnih osoba koje ispunjavaju uvjete iz članka 12., te da ne postoje zapreke propisane u članku 13. Zakona o rudarstvu (u daljnjem tekstu: Zakon),

– nadležno tijelo po službenoj dužnosti.

Članak 3.

Odobrenje za istraživanje mineralnih sirovina može se prenijeti samo u slučajevima:

– smrti fizičke osobe na njegovog nasljednika, ako ispunjava uvjete za obavljanje te djelatnosti,

– prestanka fizičke ili pravne osobe na njegovog pravnog sljednika, ako ispunjava uvjete za obavljanje te djelatnosti,

– stečaja fizičke ili pravne osobe na fizičku ili pravnu osobu, koja je otkupila rudarske objekte i postrojenja, tehničku dokumentaciju i zemljišne čestice na kojima je odobreno istraživanje mineralnih sirovina, ako ispunjava uvjete za obavljanje te djelatnosti.

Članak 4.

Pravno sljedništvo iz članka 3. ove Uredbe za fizičku ili pravnu osobu utvrđuje se izvatkom iz obrtnog registra nadležnog tijela državne uprave ili izvatkom iz sudskog registra nadležnog trgovačkog suda.

Članak 5.

Uz zahtjev za prijenos odobrenja za istraživanje mineralnih sirovina iz članka 3. ove Uredbe obvezno se prilaže:

– potvrda Porezne uprave o postojanju/ne postojanju duga, ne starija od 30 dana od dana podnošenja zahtjeva, u izvorniku ili ovjerenoj preslici, kojom se dokazuje da nositelj odobrenja za istraživanje mineralnih sirovina i podnositelj zahtjeva za prijenos odobrenja za istraživanje mineralnih sirovina nemaju nepodmirena dugovanja s osnova javnih davanja,

– očitovanje Državnog odvjetništva Republike Hrvatske i Državnog inspektorata da se protiv nositelja odobrenja za istraživanje mineralnih sirovina i podnositelja zahtjeva za prijenos odobrenja za istraživanje mineralnih sirovina ne vode postupci s osnova nezakonitog istraživanja i/ili eksploatacije mineralnih sirovina,

– potvrda nadležnog tijela za rudarstvo, ne starija od 30 dana od dana podnošenja zahtjeva, u izvorniku ili ovjerenoj preslici, kojom se dokazuje da nositelj odobrenja za istraživanje mineralnih sirovina i podnositelj zahtjeva za prijenos odobrenja za istraživanje mineralnih sirovina nemaju nepodmirena dugovanja s osnova ranijih odobrenja za istraživanje mineralnih sirovina ili ugovora o koncesiji za eksploataciju mineralnih sirovina.

Članak 6.

Ako je Republika Hrvatska vlasnik zemljišnih čestica unutar odobrenog istražnog prostora, za koje je podnesen zahtjev za prijenos odobrenja za istraživanje mineralnih sirovina, podnositelj zahtjeva za prijenos odobrenja za istraživanje mineralnih sirovina dužan je uz zahtjev dostaviti suglasnost tijela nadležnog za upravljanje državnom imovinom, ministarstva nadležnog za pomorstvo, kada se radi o pomorskom dobru, odnosno ministarstva nadležnog za vodno gospodarstvo ukoliko se radi o zonama sanitarne zaštite izvorišta i/ili u području značajnom za vodni režim.

Članak 7.

Prijenosom odobrenja za istraživanje mineralnih sirovina na fizičku ili pravnu osobu prelaze i sva prava i obveze iz Zakona, koja se odnose na odobreni istražni prostor mineralnih sirovina.

Rješenjem, kojim se odobrava prijenos iz stavka 1. ovog članka, utvrđuje se prijenos prava za istraživanje mineralnih sirovina na novog nositelja ili pravnog sljednika, te prestanak prava prijašnjeg nositelja odobrenja.

Članak 8.

Prijenos odobrenja za istraživanje mineralnih sirovina unosi se u registar istražnih prostora mineralnih sirovina kojeg vodi nadležno tijelo za davanje odobrenja za istraživanje mineralnih sirovina iz članka 20. Zakona, te u registar koncesija koji vodi ministarstvo nadležno za financije.

III. PRIJENOS UGOVORA O KONCESIJI ZA EKSPLOATACIJU MINERALNIH SIROVINA

Članak 9.

Ugovor o koncesiji za eksploataciju mineralnih sirovina može se prenijeti na drugu fizičku ili pravnu osobu uz suglasnost davatelja koncesije, uz uvjete propisane zakonom.

Postupak za prijenos ugovora o koncesiji za eksploataciju mineralnih sirovina pokreće se:

– temeljem zahtjeva fizičkih ili pravnih osoba koje ispunjavaju uvjete iz članka 12., te da ne postoje zapreke propisane u članku 13. Zakona,

– nadležno tijelo po službenoj dužnosti.

Članak 10.

Ugovor o koncesiji za eksploataciju mineralnih sirovina može se prenijeti samo u slučajevima:

– smrti fizičke osobe na njegovog nasljednika, ako ispunjava uvjete za obavljanje te djelatnosti,

– prestanka fizičke ili pravne osobe na njegovog pravnog sljednika, ako ispunjava uvjete za obavljanje te djelatnosti,

– stečaja fizičke ili pravne osobe na fizičku ili pravnu osobu, koja je otkupila rudarske objekte i postrojenja, tehničku dokumentaciju i zemljišne čestice unutar eksploatacijskog polja određenog ugovorom o koncesiji i u granicama određenim rudarskim projektom, ako ispunjava uvjete za obavljanje te djelatnosti.

Članak 11.

Pravno sljedništvo iz članka 10. ove Uredbe, za fizičku ili pravnu osobu utvrđuje se izvatkom iz obrtnog registra nadležnog tijela državne uprave ili izvatkom iz sudskog registra nadležnog trgovačkog suda.

Članak 12.

Uz zahtjev za prijenos ugovora o koncesiji za eksploataciju mineralnih sirovina obvezno se prilaže:

– potvrda Porezne uprave o postojanju/ne postojanju duga, ne starija od 30 dana od dana podnošenja zahtjeva, u izvorniku ili ovjerenoj preslici, kojom se dokazuje da nositelj ugovora o koncesiji za eksploataciju mineralnih sirovina i podnositelj zahtjeva za prijenos ugovora o koncesiji za eksploataciju mineralnih sirovina nemaju nepodmirena dugovanja s osnova javnih davanja,

– očitovanje Državnog odvjetništva Republike Hrvatske i Državnog inspektorata da se protiv koncesionara za eksploataciju mineralnih sirovina i podnositelja zahtjeva za prijenos ugovora o koncesiji za eksploataciju mineralnih sirovina ne vode postupci s osnova nezakonitog istraživanja i/ili eksploatacije mineralnih sirovina,

– potvrda nadležnog tijela za rudarstvo, ne starija od 30 dana od dana podnošenja zahtjeva, u izvorniku ili ovjerenoj preslici, kojom se dokazuje da koncesionar za eksploataciju mineralnih sirovina i podnositelj zahtjeva za prijenos ugovora o koncesiji za eksploataciju mineralnih sirovina nemaju nepodmirena dugovanja s osnova ranijih odobrenja za istraživanje mineralnih sirovina ili ugovora o koncesiji za eksploataciju mineralnih sirovina.

Članak 13.

Ako je Republika Hrvatska vlasnik zemljišnih čestica unutar eksploatacijskog polja određenog ugovorom o koncesiji i u granicama određenim rudarskim projektom, za koje je podnesen zahtjev za prijenos ugovora o koncesiji za eksploataciju mineralnih sirovina, podnositelj zahtjeva za prijenos ugovora o koncesiji za eksploataciju mineralnih sirovina dužan je uz zahtjev dostaviti suglasnost tijela nadležnog za upravljanje državnom imovinom, ministarstva nadležnog za pomorstvo, kada se radi o pomorskom dobru, odnosno ministarstva nadležnog za vodno gospodarstvo ukoliko se radi o zonama sanitarne zaštite izvorišta i/ili u području značajnom za vodni režim.

Članak 14.

Prijenosom ugovora o koncesiji za eksploataciju mineralnih sirovina na fizičku ili pravnu osobu prelaze i sva prava i obveze iz Zakona, koja se odnose na eksploataciju mineralnih sirovina unutar eksploatacijskog polja određenog ugovorom o koncesiji i u granicama određenim rudarskim projektom.

Rješenjem kojim se odobrava prijenos iz stavka 1. ovog članka utvrđuje se prijenos prava za eksploataciju mineralnih sirovina na novog koncesionara za eksploataciju mineralnih sirovina, te prestanak prava prijašnjeg koncesionara za eksploataciju mineralnih sirovina.

Nakon izvršnosti rješenja iz stavka 2. ovog članka davatelj koncesije i novi koncesionar sklapaju ugovor o prijenosu koncesije za eksploataciju mineralnih sirovina.

Članak 15.

Ugovor o prijenosu koncesije za eksploataciju mineralnih sirovina unosi se u registar eksploatacijskih polja mineralnih sirovina kojeg vodi davatelj koncesije iz članka 47. Zakona, te u registar koncesija koji vodi ministarstvo nadležno za financije.

Članak 16.

Ova Uredba stupa na snagu osmoga dana od dana objave u »Narodnim novinama«.

Klasa: 310-17/11-01/01

Urbroj: 5030116-11-1

Zagreb, 27. listopada 2011.

Predsjednica
Jadranka Kosor, dipl. iur., v. r.

Uredba, NN 126/2011-2535